Diari Oficial de la Generalitat Valenciana


Sumari del DOGV 7297, del 17-06-2014 (2014/5162)

RESOLUCIÓ de 2 de juny de 2014, del director general de Producció Agrària i Ramaderia, per la qual s'establixen les normes per a la producció integrada en vinya en l'àmbit de la Comunitat Valenciana.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7297

Data del DOGV
:   17-06-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/5162


Data del document
:   02-06-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 2 de juny de 2014, del director general de Producció Agrària i Ramaderia, per la qual s'establixen les normes per a la producció integrada en vinya en l'àmbit de la Comunitat Valenciana. [2014/5162]  
La norma tècnica vigent a la Comunitat Valenciana sobre producció integrada en vinya la va establir la Resolució de 17 de gener de 2008, del director general d'Investigació i Tecnologia Agroalimentària.  
  
L'experiència adquirida i alguns canvis normatius sobre productes fitosanitaris van aconsellar fer-ne diverses revisions i modificacions. Estan vigents actualment, a més de la resolució anterior, els apartats primer i segon de la Resolució de 28 d'abril de 2010, del director general d'Investigació i Tecnologia Agroalimentària, i la Resolució de 17 de maig de 2013, del director general de Producció Agrària i Ramaderia.  
  
Així mateix, s'ha modificat la normativa general sobre producció integrada a la Comunitat Valenciana, amb la publicació de l'Orde 44/2010, de 14 de desembre, de 2010, de la Conselleria d'Agricultura, Pesca i Alimentació, sobre la reglamentació de les produccions obtingudes per tècniques d'agricultura integrada i de les condicions d'autorització de les entitats de control i certificació. Esta orde va ser modificada per les ordes 1/2012 i 13/2012, de la Conselleria d'Agricultura, Pesca, Alimentació i Aigua.  
En conseqüència, i segons la disposició final primera, d'aplicació de l'Orde 44/2010, esmentada més amunt, que faculta el director general competent en matèria de sanitat vegetal per a dictar els actes, les resolucions i les instruccions que siguen necessaris per a l'aplicació de l'orde, resolc:  
  
Primer  
Derogar:  
- La Resolució de 17 de gener de 2008, del director general d'Investigació i Tecnologia Agroalimentària, per la qual s'establixen les normes per a la producció integrada en vinya en l'àmbit de la Comunitat Valenciana.  
- La Resolució de 28 d'abril de 2010, del director general d'Investigació i Tecnologia Agroalimentària, per la qual es modifiquen les normes per a la producció integrada en vinya en l'àmbit de la Comunitat Valenciana.  
- La Resolució de 17 de maig de 2013, del director general de Producció Agrària i Ramaderia, per la qual es modifiquen les normes per a la producció integrada en vinya en l'àmbit de la Comunitat Valenciana.  
  
Segon  
Establir la reglamentació per al cultiu de la vinya a la Comunitat Valenciana amb la denominació de producció integrada, fixant les normes estrictes i prohibicions que han de complir-se, així com les recomanacions.  
  
PRÀCTICA: PREPARACIÓ DEL TERRENY PER A LA PLANTACIÓ  
Norma estricta o prohibició  
És obligatori eliminar les restes procedents de cultius anteriors.  
Queda prohibida la desinfecció química del terreny, excepte en casos tècnicament justificats i autoritzats per l'organisme oficial corresponent.  
Els terrenys que abans hagen tingut vinya s'han de deixar sense cultivar-hi vinya almenys 4 anys, si s'han observat atacs de fongs del sòl, nematodes o altres paràsits del sòl, excepte en el cas de fer pràctiques alternatives com ara la solarització.  
Recomanació  
En els terrenys en què abans hi haja hagut vinya, és convenient deixar un període de 7 anys abans d'establir-ne una plantació nova. En eixe període, és aconsellable el cultiu d'algun cereal o lleguminosa.  
  
Cal efectuar una aportació de matèria orgànica i adobament de fons segons les dades obtingudes de l'anàlisi del sòl.  
PRÀCTICA: PLANTACIÓ  
Norma estricta o prohibició  
En les noves plantacions, el material vegetal utilitzat haurà de procedir de productors oficialment autoritzats, estar certificat i tindre passaport fitosanitari.  
Totes les parcel·les que s'acullen al programa de producció integrada hauran de complir els requisits legals per a l'autorització de plantació de vinya.  
La disposició de les fileres dels ceps serà la que minimitze l'erosió del terreny.  
Queda prohibit cultivar de peu directe. El patró emprat haurà d'adaptar-se a les condicions edàfiques i climàtiques de la parcel·la, així com de la varietat emprada (annex I), per a la qual cosa serà preceptiu realitzar una anàlisi de sòl.  
Les varietats triades en vinyes emparades per denominacions d'origen o altres figures de qualitat reconegudes hauran d'ajustar-se al que reglamenten.  
No es poden tindre altres cultius associats al de la vinya en parcel·les dins del programa de producció integrada.  
En parcel·les ja establides en el moment de la incorporació a la producció integrada, ha de realitzar-se una avaluació de la incidència de virosi.  
Recomanació  
Quant al nombre de ceps per hectàrea i marcs de plantació, caldrà ajustar-se al que establixen les denominacions d'origen o altres figures de qualitat reconegudes i, en tots els casos, actuar en funció de la pluviometria o disponibilitat hídrica de cada zona, sòl i possibilitat d'obtenció de raïm de qualitat.  
La manifestació de símptomes de malalties víriques en més del 20 % dels ceps n'aconsella l'arrancada i la no-inclusió en producció integrada.  
L'orientació de les formacions en emparrat ha de ser N-S o NW-SE, sempre que siga possible.  
La zona d'unió patró-empelt ha de quedar sobre la superfície del sòl.  
  
PRÀCTICA: REG  
Norma estricta o prohibició  
Pel que fa al reg, s'haurà de tindre en compte el que preveuen els reglaments de les denominacions d'origen o altres figures de qualitat reconegudes.  
S'han de mantindre en bon estat de conservació els sistemes de distribució de l'aigua per a evitar la pèrdua dels recursos.  
S'haurà de disposar de les característiques analítiques de qualitat i de contingut de nutrients de l'aigua de reg, a fi de prendre les decisions sobre la seua utilització. A este efecte, es realitzaran anàlisis de l'aigua de reg cada tres anys.  
Es prohibix la utilització d'aigües residuals sense depuració.  
Recomanació  
No utilitzar aigües de reg la conductivitat elèctrica de les quals a 25 º C supere 1,5 dS/m o el contingut de clorur de les quals siga superior a 500 mg/l.  
El volum màxim anual utilitzat en reg no haurà de superar:  
- Raïm de taula: 5.000 m³/ha i any en reg localitzat i 6.000 m³/ha i any en reg a manta.  
- Raïm de vinificació: 1.500 m³/ha i any en reg localitzat i 1.700 m³/ha i any en reg a manta.  
En reg localitzat:  
- Excepte en el cas que es tracte d'instal·lacions per a reg de suport, el coeficient d'uniformitat del sector de reg (eficiència d'aplicació) haurà de ser, com a mínim, del 85 %.  
- Per a determinar la dosi de reg, es recomana utilitzar les dades d'evapotranspiració de referència (ET0) de l'estació del Sistema d'Informació Agroclimàtica per al Regadiu a la Comunitat Valenciana més pròxima a l'explotació, i tindre en compte l'aportació d'aigua per la pluja. La dotació d'aigua a aportar, en un període determinat, es calcularà com s'indica en l'annex II.  
- Es recomana utilitzar l'aplicació informàtica del Programa d'Assessorament per a Reg Localitzat del Servici de Tecnologia del Reg.  
  
  
  
PRÀCTICA: FERTILITZACIÓ  
Norma estricta o prohibició  
El subministrament de nutrients s'efectuarà fonamentalment a través del sòl. Les aportacions d'adobs foliars només s'utilitzaran quan estiguen tècnicament justificades.  
Es realitzaran anàlisis de sòl per a conéixer les característiques i composició en nutrients del sòl, com a mínim una cada 5 anys i sempre el primer any d'incorporació al programa de producció integrada.  
  
Es realitzaran anàlisis foliars almenys una cada tres anys per a comprovar que el programa de fertilització adoptat és l'adequat o, en qualsevol altre cas, per a corregir-lo.  
Les anàlisis s'afigen al llibre d'explotació, i han d'estar a disposició dels organismes encarregats de la supervisió de la producció integrada.  
  
El programa d'adobament es confeccionarà basant-se en els resultats de les anàlisis indicades abans, tenint també en compte altres factors com ara la composició de l'aigua de reg, varietat, rendiments, edat de la plantació, qualitat del fruit, comportament vegetatiu de la plantació, sistema de maneig i tipus de sòl.  
Les quantitats de macronutrients (N, P, K) per hectàrea i any no podran superar les assenyalades com a límit en l'annex III.  
Es descomptarà el nitrogen aportat procedent de la matèria orgànica o de l'aigua de reg.  
Els oligoelements només s'aplicaran quan una anàlisi prèvia en determine la insuficiència.  
Queden prohibides les aplicacions de nitrogen nítric en els marges de les parcel·les frontereres a corrents d'aigua.  
Els adobs orgànics i minerals han de presentar un contingut baix en metalls pesants i altres productes tòxics, sense excedir els límits legals establits en el Reial Decret 506/2013, de 28 de juny, sobre productes fertilitzants.  
No s'usaran llots de depuradora o altres residus sòlids urbans sense tractament previ i el seu ús respectarà les exigències dels annexos IA, IB i IC del Reial Decret 1310/1990, de 29 d'octubre, que regula la utilització dels fangs de depuració en el sector agrari. Es disposarà de la documentació corresponent conforme a l'article 4 del Reial Decret 1310/1990, que regula la utilització de llots de depuradora en el sector agrari, que inclourà el contingut en metalls pesants i organismes patògens.  
En tots els casos, i per a les explotacions agràries ubicades en termes municipals designats pel Decret 13/2000, de 25 de gener, del Govern Valencià, i les modificacions posteriors, com a zones vulnerables a la contaminació de les aigües per nitrats procedents de fonts agràries, l'aportació de nitrogen s'ajustarà a les quantitats, si són menors a les exigides en esta reglamentació, i períodes de prohibició de fertilització nitrogenada establits en el programa d'actuació aprovat per orde de la conselleria competent en matèria d'agricultura.  
  
Recomanació  
L'adob nitrogenat hauria de fragmentar-se en tres aportacions anuals.  
Els nivells d'elements nutritius en fulles, en el període de quallat a verol, no han d'estar en nivells de carència o d'excés (annex IV).  
S'ha d'aportar almenys un 20 % de les necessitats nitrogenades en forma de nitrogen orgànic, procedent de compost organomineral o de fems ben fets i amb garanties d'estar exempts d'agents patògens, en el cas en què s'aplique a manta.  
  
PRÀCTICA: FITOREGULADORS  
Norma estricta o prohibició  
Queda prohibit l'ús de fitoreguladors i semblants. S'exclouen d'esta prohibició les varietats en què resulte imprescindible usar-ne, com ara el tractament amb àcid gibberèl·lic en varietats apirèniques, o casos semblants, i sempre amb control tècnic.  
Recomanació  
Es recomana l'adopció de labors culturals que afavorisquen la qualitat de la producció, com la poda en verd, aclariment de xanglots, etc.  
L'anellatge pot utilitzar-se per a incrementar la grandària de baies en varietats apirèniques.  
  
  
PRÀCTICA: PODA  
Norma estricta o prohibició  
La poda es durà a terme amb un plantejament tècnic, tenint en compte els principis fonamentals que regixen esta pràctica, per a maximitzar-ne l'eficàcia i rendibilitat, adaptant-se a les exigències de cada varietat, al seu índex de fertilitat i altres factors agronòmics.  
Les podes s'efectuaran anualment (en verd i en sec), ja que és fonamental per al cultiu de la vinya, perquè servix per a millorar la qualitat, evitar la fructificació anyívola, millorar l'eficàcia i reduir el consum de productes fitosanitaris i facilitar la recol·lecció dels fruits.  
La poda en verd es realitzarà amb instruments tallants (tisores, ganivets, etc.).  
S'hauran de desinfectar els instruments de tall quan es canvie de parcel·la o de varietat.  
Recomanació  
Les restes de poda s'aconsella triturar-les i incorporar-les al terreny. En el cas que manifesten símptomes d'atac de plagues o malalties, es retiraran del camp i es cremaran immediatament.  
La poda es realitzarà en temps sec.  
  
PRÀCTICA: MANEIG DEL SÒL I CONTROL DE MALES HERBES  
Norma estricta o prohibició  
En les labors mecàniques no han d'utilitzar-se apers que destruïsquen l'estructura mecànica del sòl i propicien la formació de soles de llaurada.  
Es realitzarà el mínim treball necessari i s'adoptaran mesures per a la conservació del sòl.  
Normalment, la utilització d'herbicides haurà de restringir-se als usos següents:  
- Vinyes en espatlera o en reg per goteig, en aplicacions localitzades en bandes de 60-70 cm d'amplària.  
- Vinyes amb rodals de males herbes de tipus perenne.  
No s'han d'utilitzar herbicides hormonals.  
L'elecció del producte a utilitzar dependrà del tipus de mala herba a controlar i del seu estat de desenrotllament. Els herbicides permesos són els autoritzats per al cultiu de la vinya en el Registre Oficial de Productes Fitosanitaris del ministeri competent en matèria d'agricultura.  
Recomanació  
Es preferiran les labors mecàniques als mitjans químics.  
No és recomanable el treball d'estiu en els secans, perquè afavorix l'evaporació de l'aigua del sòl i trenca molts sarments.  
No és recomanable el treball profund en plantacions adultes, a fi de preservar les arrels superficials.  
És recomanable un treball superficial a la primavera, quan el sòl esta en saó, perquè permet descompactar i millorar la infiltració, a més d'eliminar les males herbes emergides.  
En les plantacions que disposen de coberta vegetal durant els mesos de tardor-hivern s'haurà de mantindre, i s'ha de suprimir al final de l'hivern.  
Recomanacions especials per a algunes vinyes  
- En vinyes amb pendent excessiu  
Cal sembrar gramínies en faixes situades perpendicularment al pendent, per a detindre l'escolament i l'erosió.  
- En vinyes en zones humides o entollades  
Cal establir cobertura vegetal i segar periòdicament interlínies. D'esta manera es protegix el sòl de l'erosió i s'afavorix la infiltració. A més, la cobertura vegetal servix per a controlar la vegetació excessiva de la vinya.  
- En vinyes jóvens  
Cal establir un encoixinament de plàstic negre situat en línia davall dels ceps. D'esta manera, es permet el control de males herbes i disminuïx l'evaporació, i així es conserva prou bé l'estructura del sòl.  
  
PRÀCTICA: CONTROL DE PLAGUES I MALALTIES  
Norma estricta o prohibició  
En el control de plagues i malalties, s'anteposaran els mètodes biològics, biotècnics, culturals, físics i genètics als mètodes químics.  
  
En cada unitat territorial homogènia, és obligatori realitzar el seguiment del cicle biològic de les plagues i malalties i l'avaluació del risc com indica l'annex V.  
El tractament químic haurà de respondre a una situació d'estimació poblacional de la plaga o malaltia justificada, i com a única alternativa per al control del problema fitosanitari. Amb este fi, es consideraran els llindars recomanats en l'annex V.  
El nivell de població de plaga previ a la realització de cada tractament haurà d'anotar-se en el llibre d'explotació.  
Les matèries actives a utilitzar es reflectixen en l'annex V. Han sigut seleccionades basant-se en criteris de toxicitat, efecte sobre la fauna auxiliar, impacte ambiental, eficàcia i residus. S'indiquen amb «R» els productes recomanats. Queda, per tant, estrictament prohibida la utilització de productes no especificats en eixe annex.  
Queda prohibit l'ús de formulacions classificades com a «molt tòxiques» (T+).  
Es prohibixen els tractaments periòdics i sistemàtics sense justificació tècnica (calendaris de tractaments).  
Queda prohibit abandonar el control fitosanitari abans de la finalització del cicle vegetatiu del cultiu, així com l'ús de productes fitosanitaris en els marges dels corrents d'aigua.  
Recomanació  
Es tindrà especial atenció a aplicar les mesures indirectes de protecció del cultiu, com ara l'elecció de varietats o clons resistents, elecció adequada dels sistemes de plantació i conducció de la vinya, evitar l'excés de nitrogen, maneig de la vegetació per a afavorir l'aireig i manteniment a l'hivern de la coberta vegetal.  
Cal alternar, en la mesura que siga possible, les matèries actives usades en el control de plagues, malalties o males herbes.  
Amb caràcter general, es recomana la disminució en la mesura que es puga de l'àrea tractada, així com l'alternança de matèries actives amb diferent tipus d'activitat sobre el problema a controlar.  
La presència de residus haurà de minimitzar-se per mitjà de la màxima ampliació possible dels terminis de seguretat.  
  
PRÀCTICA: MAQUINÀRIA D'APLICACIÓ  
Norma estricta o prohibició  
La maquinària utilitzada en l'aplicació de productes fitosanitaris, herbicides, adobs foliars, etc. haurà de trobar-se en estat de funcionament adequat, la qual cosa permetrà elevar l'eficàcia de l'ús i, per tant, disminuirà els efectes contaminants que provoquen les pèrdues incontrolades, amb un estalvi econòmic sensible.  
Només podran ser utilitzats, per a la producció integrada, els equips de tractament revisats per la Unitat de Mecanització i Tecnologia Agrària de la Universitat Politècnica de València o per qualsevol Estació d'Inspecció Tècnica d'Equips d'Aplicació de Fitosanitaris (ITEAF) autoritzada segons el Reial Decret 1702/2011, de 18 de novembre, d'inspeccions periòdiques dels equips d'aplicació de productes fitosanitaris.  
La maquinària d'aplicació de productes fitosanitaris haurà de sotmetre's a una revisió per part de l'organisme competent cada tres anys, i tots els anys per part del productor. Només en el cas que l'equip siga declarat apte podrà seguir emprant-se per als tractaments de lluita integrada, per a la qual cosa serà ben identificat.  
Quan s'utilitzen polvoritzadors hidràulics amb disparadors d'acció manual, hauran de ser regulables en cabal i angle del con d'eixida.  
  
El responsable dels tractaments i els aplicadors hauran de tindre el carnet de manipulador de plaguicides d'ús fitosanitari corresponent.  
  
Per a l'aplicació correcta dels tractaments, s'han de tindre en compte les condicions meteorològiques (temperatura, velocitat del vent inferior a 15 km/h, etc.).  
El sistema de càrrega dels depòsits i el transport no ha de permetre abocaments de cap tipus a les séquies, canals, camins, etc.  
Recomanació  
Calibrar la maquinària abans de començar els tractaments, adequant els reglatges als requeriments de cada tipus d'aplicació.  
La maquinària emprada ha d'assegurar un repartiment correcte del producte i l'absència de deriva. Es recomana l'ocupació d'embocadures de baixa deriva.  
Cal extremar les mesures de protecció personal abans, durant i després de les aplicacions de productes plaguicides (utilitzar un equip de protecció adequat, canviar-se de roba després dels tractaments, etc.).  
  
PRÀCTICA: RECOL·LECCIÓ  
Norma estricta o prohibició  
Els fruits hauran de recol·lectar-se en un estat de maduresa que permeta aconseguir les exigències de qualitat comercial. En raïm de taula es compliran els requisits establits en la part A de l'annex I del Reglament d'execució UE núm. 543/2011, de la Comissió. En la producció acollida a denominació d'origen o altres figures de qualitat reconegudes, es respectaran les dates i condicions de recol·lecció fixades.  
  
Les condicions de collita de la fruita seran les adequades per a disminuir-hi els danys.  
No es realitzarà recol·lecció de fruit mullat.  
Està prohibit el transport de raïm en contenidors metàl·lics no protegits amb pintures o lones de qualitat alimentària, llevat que siguen d'acer inoxidable.  
Els productes recol·lectats, fins que no s'envien al centre de manipulació, es col·locaran sota un sostre o en condicions que eviten la incidència directa dels agents atmosfèrics i en un lloc amb màxima ventilació.  
En cas de verema mecànica de raïm de vinificació, el temps màxim transcorregut entre l'execució de la verema i la descàrrega en el celler serà de 4 hores en varietats negres i de 3 hores en varietats blanques. Al final de cada jornada de treball, la màquina veremadora haurà de llavar-se escrupolosament.  
Si la recol·lecció és manual (raïm de vinificació), el temps màxim transcorregut entre l'execució de la verema i la descàrrega en celler serà de 8 hores per a varietats negres i de 6 hores per a varietats blanques.  
  
Recomanació  
Es recomana iniciar la verema en el raïm de vinificació quan s'arribe a la maduresa fisiològica següent:  
  
DO València  
Alt Túria 10-12º alcohòlics  
Valentí 11-13º alcohòlics  
Clariano 11-13º alcohòlics  
DO Utiel-Requena 10,5-12,5º alcohòlics  
DO Alacant 11-13º alcohòlics  
Vins de la Terra de Castelló 11-13º alcohòlics  
  
En casos especials, per a vins jóvens, s'accepta fins a 1,5º alcohòlics menys que la maduresa fisiològica, i en qualsevol cas ha de ser superior a 10,5º (excepte Alt Túria, 10º).  
No s'admetran partides de raïm amb índexs de podridura superiors a un 10 %, encara que en circumstàncies excepcionals per a raïm de vinificació es podria tolerar fins al 20 %.  
En tots els casos, s'aconsella que el raïm per a vinificació arribe tan sencer com siga possible al celler.  
  
PRÀCTICA: TRACTAMENT POSTRECOL·LECCIÓ I CONSERVACIÓ (RAÏM DE TAULA)  
Norma estricta o prohibició  
Per a la conservació de les varietats susceptibles, s'utilitzarà preferentment el fred, en les condicions adequades per a cada varietat. Els registres de cada cambra han de conservar-se.  
Es prohibix la realització de tractaments fitosanitaris postrecol·lecció en fruits, excepte la utilització de generadors de sulfurós, respectant sempre els límits màxims autoritzats per la llei.  
Queda prohibit l'ús de productes cosmètics.  
Queda prohibida la utilització per a rentar d'aigües no potables.  
  
PRÀCTICA: ELABORACIÓ DE VI I ALTRES PRODUCTES PROCEDENTS DE RAÏM  
Norma estricta o prohibició  
La utilització d'anhídrid sulfurós no ha de sobrepassar, al final de la fermentació, els 200 mg/l (blancs i rosats) o els 150 mg/l (negres). S'ha de respectar en tots els casos la legislació, així com les normes establides per les denominacions d'origen o altres figures de qualitat reconegudes.  
Recomanació  
S'establix com a preferent la utilització del fred per a controlar la fermentació.  
PRÀCTICA: EMMAGATZEMATGE I ENVASAMENT  
Norma estricta o prohibició  
S'efectuaran anàlisis per mostreig per a detectar la presència de residus de productes fitosanitaris i garantir que s'han emprat exclusivament les matèries actives autoritzades en este reglament, que es complix amb els límits màxims de residus de productes fitosanitaris (LMR) legalment establits, i amb els paràmetres de qualitat intrínseca i extrínseca exigits per les normes establides per a la producció integrada.  
  
L'emmagatzematge ha de realitzar-se amb procediments que permeten garantir la millor qualitat possible dels productes.  
La neteja, desinfecció i lluita contra els paràsits dels llocs d'emmagatzematge es realitzarà de manera que no es produïsca cap tipus de contaminació dels productes.  
En els magatzems, han de separar-se clarament els productes procedents de cultiu de producció integrada de la resta de productes convencionals.  
Totes les màquines, recipients, elements de transport, envasos i llocs d'emmagatzematge hauran de tindre les condicions següents:  
- No transmetre als productes amb què entren en contacte cap substància tòxica o que puga contaminar ni originar reaccions químiques perjudicials.  
- No alterar les característiques de composició i els caràcters organolèptics dels productes.  
- La neteja es realitzarà amb mètodes i productes autoritzats, igual que el control de rossegadors i d'insectes.  
Les operacions d'envasament han d'efectuar-se per sèries completes, separades físicament o en el temps d'operacions amb productes convencionals.  
  
PRÀCTICA: PROTECCIÓ DE L'ENTORN  
Norma estricta o prohibició  
Es prohibix l'abocament de productes agroquímics sobrants i dels líquids procedents de la neteja de la maquinària emprada en els tractaments a canals, séquies, rius, pous, camins, etc.  
Els embolcalls, envasos i recipients de productes d'ús agrícola no hauran d'abandonar-se en la parcel·la ni en els voltants, sinó que s'arreplegaran i eliminaran a través de les vies legals.  
  
Els envasos dels productes fitosanitaris i herbicides s'esbaldiran i l'aigua de la neteja s'incorporarà al depòsit de l'equip de tractament.  
  
  
PRÀCTICA: LLIBRE D'EXPLOTACIÓ  
Norma estricta o prohibició  
Els agricultors que s'incorporen a la producció integrada hauran de proveir-se d'un llibre d'explotació, en paper o informatitzat, preferentment segons el model publicat en la pàgina web de la conselleria competent en matèria d'agricultura. No obstant això, es considerarà complit el requisit del llibre d'explotació en tots els casos en què l'agricultor mantinga actualitzat, per a altres fins o compromisos, un registre de dades de l'explotació en què consten, almenys, totes les dades arreplegades en el llibre d'explotació esmentat.  
En este llibre s'anotaran amb detall suficient totes les labors i incidències del cultiu, amb les dates en què s'han realitzat o produït. S'ha de posar al dia almenys setmanalment.  
L'agricultor o el tècnic responsable de l'explotació en règim de producció integrada es responsabilitzarà, amb la firma, de la veracitat de les operacions registrades en el llibre.  
Este llibre estarà sempre disponible per a la inspecció per part de l'entitat de certificació i control (ECC) de la producció integrada corresponent, o pels servicis oficials. A este efecte, podrà reclamar-se en qualsevol moment i sense avís previ.  
Al llibre d'explotació haurà d'adjuntar-se la documentació que acredite les pràctiques de cultiu (factures, etc.), així com els resultats de les anàlisis exigides. L'ECC i l'Administració tindran accés lliure a les parcel·les de producció integrada per a efectuar les comprovacions oportunes.  
  
València, 2 de juny de 2014.- El director general de Producció Agrària i Ramaderia: José Miguel Ferrer Arranz.